Gesteelde vrag van R2 m. teruggevind; 5 vas(Foto: Verskaf deur SAPD) Vyf mense is Woensdag in die vroeë oggendure naby Thaba Nchu in die Vrystaat in hegtenis geneem nadat die plaaslike polisie ŉ wenk ontvang het oor ŉ vermoedelik gesteelde vragmotor op die N8. Luidens ŉ polisieverklaring het beamptes van die Selosesha-snelwegpatrollie en die SAPD in Thaba Nchu en Botshabelo op die wenk gereageer. Hulle het die vragmotor met twee sleepwaens voorgekeer waarop ŉ vrag ter waarde van R2 miljoen vervoer is. Die polisie het nie bekendgemaak wat die vragmotor vervoer het nie. Die bestuurder van die vragmotor, asook drie verdagtes wat die vragmotor in ŉ wit BMW X5 vergesel het, is in hegtenis geneem. Daar is ook op die BMW beslag gelê. Volgens die polisie is daar onmiddellik vermoed dat die vragmotor by ŉ depot in Bloemfontein gesteel is. By nadere ondersoek is ŉ werknemer by die depot ook in hegtenis geneem. Die vyf verdagtes, tussen 35 en 52 jaar oud, sal binnekort in die Thaba Nchu-landdroshof verskyn. Intussen duur die polisie se ondersoek voort en nog inhegtenisnemings word verwag.